REBECCA CAMPBELL

LELKED RAGYOGÁSA

KÖVESD A BENNED REJLŐ FÉNYT
ÉS RAGYOGD BE A VILÁGOT!

A fordítás az alábbi kiadás alapján készült:

Rebecca Campbell / Light Is the New Black

Hay House Inc., USA, 2015

A Hay House-rádió a www.hayhouseradio.com internetes oldalon érhető el.

Fordította

Kováts Viktória

Szerkesztette

Besenyő Viktória

Copyright © Rebecca Campbell, 2015

Hungarian translation © Kováts Viktória, 2022

Hungarian edition © GLB Könyvkiadó Kft., 2022

Cover design © GLB Könyvkiadó Kft., 2022

Author photo Jamie Beadon

Original cover design Michelle Polizzi

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette GLB Könyvkiadó Kft.

Elektronikus változat
Békyné Kiss Adrien

EPUB ISBN 9786156455406

MOBI ISBN 9786156455413

BLAIRNEK, AKI SOSEM HAGYTA ELTOMPULNI LELKE RAGYOGÁSÁT.

TARTALOM

Neked adom, amit az univerzumtól kaptam

Bevezetés

Ébredj, nővérem, ébredj!

Sütkérezz a fényben!

I. rész: Mindent elveszítve megtalálom önmagam

Lefújom a keresést, mert végig itt rejtőztem önmagamban

Amit mélypontnak hittem

Összetörve

Minden darabokra hullik

Békére lelni

Élet a fényben

Ébredés

A francba veled, Isten!

II. rész: Ragyogjon a fényed!

Emlékezés

Isten hozott a fény korában!

Okkal vagy itt

Magad vagy a fény

A fényed semmihez nem hasonlít

Levél egy fényküldöttnek

Terjeszd a fényt!

Mi a fene az a fényküldött?

Két küldetés

A lelked célja

Már hosszú életidők óta dolgozol önmagadon

Az ego, a lélek és a szellem

Isteni lény vagy

Együttlét vagy egyedüllét

A szüleinket mi választjuk

Ahhoz a bizonyos részedhez szólok

A belső gurud jobban tudja

Nincs szükség többé álarcokra

Lazíts a szorításon!

A világ azt akarja, hogy végre nyílj meg

Imádkozom, hogy eljuss a mélypontra

A szenvedésed érted történik, nem veled

Már életidők óta erre készültél

Ne hagyd, hogy ez határozzon meg téged!

Érkezz haza önmagadhoz!

Mikor hagytad hátra önmagad?

Már most is úton vagy

Töltődj fel!

Mindenki azt akarja, hogy észrevegyék

Vedd észre mások ragyogó fényét!

Félsz attól, hogy meglátnak?

Ne tompítsd el a fényed csak azért, hogy beilleszkedhess!

Vannak, akik nem tudnak mit kezdeni a fényeddel

Tükrök

Te vagy az életed hőse

Ki vagyok én?

Ki vagy te?

Az a részed szól hozzád, amelyik mindent tud

Indulj el magad felé!

Nézz szembe a kellemetlenséggel!

Válaszolj a fájdalomra!

Nem maradhatsz le az életedről

III. rész: Erősítsd a fényed!

A lelked mindig szól hozzád

Nehezebb figyelmen kívül hagyni a suttogást, mint válaszolni rá

Lélekhívások, avagy lelked hívó szava

Már születésedkor tudtad

Mindenkinek van egy titkos álma

Karrier vagy küldetés?

Ajándékaid kincsestára

Miben vagy tehetséges?

Nem kell ragaszkodnod semmihez

Imádság az elengedésért

Árnyékküldetések

Rázd meg magad!

Nem csak egy küldetésed lehet

Kösd össze a pontokat!

Ennek szenteld az életed!

Kérdezd azt a részed, amelyik mindent tud!

Mitől ragyogsz fel?

Ragyogni fogsz tőle?

Te vagy a saját hősöd

Ismerd el önmagad!

Mindenütt jó, de legjobb otthon

Imádság a fejlődésért

Mi a legrosszabb, ami történhet?

Öt ember

Kérdezd azt a részed, amelyik mindent tud!

Csillogás

Az univerzum majd elkap

Kezdd el, mielőtt készen állnál rá!

Ugorj fejest!

Mindennap csak egy dolgot tegyél meg!

Táncolj gyorsabban!

Ne foglalkozz azzal, mi lesz a végkifejlet!

Légy jelen, és ragyogj!

Készen állsz

Engedély megadva

IV. rész: A fényben élni

Kötelező spirituális gyakorlat

Fényfürdő

Hazaérkezés

Visszatérés az egyensúlyhoz

Drága Istenem!

Perdülj táncra!

Végy egy mély lélegzetet!

Kitől ragyogsz fel?

Hol az energiád?

Légy világítótorony!

A szent közösségi média

Válassz magasabb rendű gondolatokat!

Készíts rezgéstáblát!

Legyen az életed egy örökké tartó ima!

Szellemi vezetőid várnak rád

Fektess a lelked fejlődésébe!

Hívd össze a támogatóidat!

Készíts oltárt!

Teremts helyet a kegyelmességnek!

V. rész: Légy a fény!

Szükség van a fényedre

Légy önmagad!

A világnak szüksége van rád

Szolgálat

Kérlek, használj engem!

Te©

Taposd ki a saját utadat, ne másokét járd!

Szeresd a furcsaságaidat!

Furcsaságaim listája

Hívd be az életedbe a megfelelő embereket!

Legyen a lelked a te márkád™

A törzs csak rád vár

Te vagy az üzenet

Válaszd ki a főcímdalodat!

Alkosd meg a jelmondatod!

Szabadulj ki a spirituális csapdából!

Teremts egyensúlyt az életedben!

Mondj igent!

A Twitter és a beilleszkedés

A rezgésed a legjobb marketingeszköz

A valódi hangod

Egyedi megjelenésed

Nem rólad szól

Nem való vagy mindenkinek

Nem számít, hol tartasz

A kreativitás és a tiszta csatorna

Idézd meg a múzsád!

Levél önmagadhoz

A lelked hangja

Beszélj hangosabban, nem hallak!

Emeld fel őket, ne taszítsd a mélybe!

Ha versengsz valakivel…

Bátoríts másokat!

Mindenki számára van hely

A misztikum magyarázata

A misztikus mindig felemelkedik

A szíved rugalmas

Engedd, hogy az univerzum támogasson!

Emelkedés és soha véget nem érő növekedés

Ideje lépni

Nem a partvonalra születtél

Menj előre!

Levél egy fényküldöttnek II.

A fénysereg mindig toboroz

Köszönöm

Még egy dolog

Köszönetnyilvánítás

A szerzőről

NEKED ADOM, AMIT AZ UNIVERZUMTÓL KAPTAM

Odafigyelni egy dolog, cselekedni azonban már egészen más. Amikor először meghallottam lelkem szavát, nem volt elég bátorságom, önbizalmam, belső erőm, és nem voltak megfelelő eszközeim ahhoz, hogy ne csak meghalljam a lelkemet, hanem azt is megengedjem, hogy irányítsa az életemet. Fontos dolgok hiányoztak, útra kellett kelnem. Segítséget kértem hát az univerzumtól és spirituális vezetőimtől. Ez a könyv ennek a kalandnak az eredménye.

Elolvashatod egyben, haladhatsz naponta egy fejezetet, de találomra is kiválaszthatsz egy oldalt, hogy azonnali útmutatást kapj. A könyvben számos „Erősítsd a fényed!” gyakorlatot, mantrát és megerősítést találsz majd. Ezeket azért alkottam, hogy ne csak meghalld a lelked szavát, hanem cselekedni is tudj.

Bár jelen voltam e könyv elkészülésénél, nem az enyém az összes dicsőség. Több dolog kombinációjából áll: egy lány utazásáról szól (aki én vagyok), ugyanakkor vannak benne üzenetek az univerzumtól és a fénybizottságtól, leckék, melyeket a vezetőimtől tanultam, valamint versek, imák és biztató szavak, amelyekre nekem is oly nagy szükségem volt.

Nincsen egyetlen szó arra a csodálatos, mindent beragyogó jelenlétre, amely összeköt minket. Én a forrás, univerzum, fény, Isten és kegyelmesség szavak használatával próbáltam érzékeltetni a jelentőségét. Ha ezek a kifejezések nem állnak közel hozzád, cseréld fel őket arra, amit helyesebbnek érzel.

Többször említem a fényküldötteket is. Azokat nevezem így, akik tudatosan figyelik a lelkük, a szellemük, a forrás vagy a fény hívó szavát, ahelyett hogy az ego, a félelem, a kontroll, a sötétség hangjára hallgatnának. Már azáltal is a fényeden dolgozol, hogy elolvasod ezt a könyvet. Köszönöm neked.

Imádkozom, hogy megtapasztald, milyen érzés, amikor valódi, lenyűgöző önmagad vagy, akinek mindig lenned kell.

Imádkozom, hogy soha ne érezd magad egyedül, mindig megtaláld az árnyak mögött rejtőző fényt, és mindig legyen elég bátorságod meghallani lelked finom duruzsolását.

Imádkozom, hogy megtaláld az inspirációt, az erőt, az önbizalmat, a motivációt és a gyakorlati eszközöket, amelyek segítségével nem csupán a lelked szavaira felelhetsz, de hagyhatod is, hogy vezessenek téged az úton.

Imádkozom, hogy felismerd, micsoda kincs vagy ezen a világon, és hogy szolgálni akard a világot azáltal, hogy önmagad adod.

A világnak nem egyszerűen fényre van szüksége. A te saját fényed az, ami számít.

Rengeteg szeretettel:

BEVEZETÉS

„Soha ne kételkedj abban, hogy egy gondolatokkal teli elkötelezett emberekből álló kis csoport megváltoztathatja a világot. Valójában csak ők képesek erre.”

MARGARET MEAD

A 2009-es kanadai békekonferencián a dalai láma azt mondta, hogy „a világot a nyugati nők fogják megmenteni”, amivel minden nőt harcba hívott. Ez a könyv e miatt a mozgalom miatt született meg.

Azokhoz a nőkhöz és férfiakhoz szól, akik azért vannak itt a földön, hogy fényükkel beragyogják, a modern fényküldöttekhez, akik beleegyeztek, hogy a történelemnek ezen a pontján jelennek meg itt, és elhozzák az emberiségnek a fény korát (amit a lélek és az Istentőől eredő nőiség vezérel). Tudom, mert én is e küldöttek egyike vagyok, és azt is tudom, hogy nem vagyok egyedül.

A kort, amelyben élünk, előre megjövendölték a misztikusok és a bölcsek. Ez egy olyan kor a történelemben, amikor mindannyian magunkhoz ölelhetjük legigazibb, legragyogóbb és legvalódibb énünket, s ezáltal magasra emelkedhetünk.

Ahhoz, hogy sikert érjünk el a fény korában, az életünkben mindennek a valódi énünket kell tükröznie. Globális átrendeződés történik éppen, amelyben nincs helye semminek, ami nem valódi. Az olyan kapcsolatok, munkahelyek, márkák és egyéb dolgok, amelyek nincsenek összhangban az univerzum áramlásával (és azzal, akik valójában vagyunk), egyre kevésbé életképesek. Olyan, mintha össze kéne omlanunk annak érdekében, hogy újra megtalálhassuk belső fényünket, és így visszatérhessünk az univerzum áramlatába. Ez az átrendeződés pedig addig nem fog abbamaradni, amíg belső és külső világunk egyensúlyba nem kerül.

Az életem látszólag egyik pillanatról a másikra omlott össze. Mindegy, mennyire igyekeztem egyben tartani a világomat, minden félelmen, hiányérzeten, kényszeren, kontrollon és nem valódiságon alapuló dolog elpusztult.

Túl régóta élünk patriarchális társadalomban, amelyben az ego vezérelte félelem, öntudatlanság, elszakadás és kontroll áll az előtérben. Ez idő alatt csodálatos innovációk születtek a technológiában, javult az élet és az oktatás minősége, mégis depressziósabbak és magányosabbak vagyunk, mint valaha.

A patriarchátustól való megszabadulás nem azt jelenti, hogy ezentúl a feminin erők fognak uralkodni a maszkulin erők fölött. Inkább egy olyan egyensúlyi létállapotról van szó, amelyben magunkhoz öleljük valódi énünket, és felismerjük, hogy mind összetartozunk, egy nagyobb egész részeként. Ez a feminin erő a férfiakban és a nőkben is megvan. Tehát ha „nőről” vagy „nővérről” beszélek, azt az együttérző, védelmező, intuitív és tudatos feminin energiát szólítom meg, amely most éledezik mindnyájunkban.

A világ olyan rémes állapotban van, hogy nem folytathatjuk azt, amit eddig csináltunk. Földanya tudatosságra akar ébreszteni minket, mert csak így maradhatunk életben ezen a csodálatos bolygón, amit az otthonunknak nevezünk. El kell mozdulnunk az agressziótól az együttérzésig, a ténytől az igazságig, a félelemtől a szeretetig, az elszakadástól az egységig, a megkérdőjelezhetetlen dogmától a hitig, a bal agyféltekétől a jobb agyféltekéig, a háborútól a békéig, a kényszertől az áramlatig, a tudattalanságtól a tudatosságig, valamint a megkérdőjelezhetetlen egydimenziós folyamatoktól a multidimenzionális megoldásokig.

Mindannyiunkban ott a fény, amely csak arra vár, hogy hazavezessen. Lelkünk legfőbb célja az, hogy hozzánk illő, egyedi módon sugározza ezt a fényt. Ezzel pedig másokat is arra ösztönzünk, hogy ugyanezt tegyék.

Egyensúlyt kell teremtenünk az életünkben, és válaszolnunk kell lelkünk hívó szavára. Hiszem, hogy ezzel egy új korszakba léphetünk, a férfi és női energiák újra egyensúlyba kerülnek, mi pedig végre felismerjük, hogy mind kapcsolatban állunk egymással.

Ahogy felizzik bennünk a fény, másokban is fellobbanthatjuk a sajátjukat, így együtt emelkedhetünk fel.

Hiszem, hogy meg tudjuk változtatni a világot, egyik tudatos embertől a következőig haladva.

És hiszem, hogy te is ezért érkeztél ide.

Ébredj, nővérem, ébredj!

ÉBREDJ, NŐVÉREM, ÉBREDJ!

Ha a terveid, a céljaid, a reményeid és az álmaid azért könyörögnek, hogy engedd el őket.

Ébredj, nővérem, ébredj.

Ha a tudatosan felépített életed darabjaira hullik.

Ébredj, nővérem, ébredj.

Ha a lelked nehéz, szíved pedig darabokra tört.

Ébredj, nővérem, ébredj.

Ha mindent megpróbáltál, de semmi sem volt elég.

Ébredj, nővérem, ébredj.

Ha a földre kerültél, legyőztek, és olyan távol vagy az otthontól.

Ébredj, nővérem, ébredj.

Ha ezer darabban találod magad, és nem tudod, mi hova illik.

Ébredj, nővérem, ébredj.

Ha volt szerelmed, de elveszítetted. Aztán újra elveszítetted.

Ébredj, nővérem, ébredj.

Ha a szárnyaid eltörtek, a lelked süket, és csak egy suttogást hallasz.

Ébredj, nővérem, ébredj.

Ha már kegyelemért könyörögsz, de nem tudod, merre indulj.

Ébredj, nővérem, ébredj.

Ébredj magadért. Ébredj énértem.

Mert amikor végre felébredsz, a női princípiumnak is megvilágítod az utat.

SÜTKÉREZZ A FÉNYBEN!

Mindent meg akarok tenni azért, hogy elősegítsem az ébredésed. A Lelked ragyogása az én vízióm, de a könyvnél sokkal többről van szó. A következőkben felsorolok néhány módszert, melyek segítségével olvasás közben még jobban sütkérezhetsz a fényben.

www.lightisthenewblack.com

Keresd fel ezt a weboldalt meditációkért, videókért és ajándékokért.

#LightIsTheNewBlack

Ezt a hashtaget használva te is megoszthatod a fényt másokkal, miközben olvasol.

Végezd el a fényküldött tanfolyamot!

Ha fényküldötti munkádat magasabb szintre akarod emelni, csatlakozz ehhez a tanfolyamhoz és a fényküldöttek közösségéhez: www.rebeccacampbell.me/work-your-light

Fényzenék

Fényed felragyogtatásához hallgasd ingyenesen elérhető zenéinket, miközben olvasol: www.lightisthenewblack.com

LEFÚJOM A KERESÉST, MERT VÉGIG ITT REJTŐZTEM ÖNMAGAMBAN

Mindannyiunkban ott van a belső fény, amely arra vár, hogy elvezessen önmagunkhoz. Néha az univerzum kioltja a fényeket, így nincs más választásunk, mint megtalálni a sajátunkat. Talán veled is megtörténik majd, ami velem történt.

Amióta csak az eszemet tudom, mindig úgy éreztem, hogy oka van a létezésemnek. Tudtam, hogy küldetésem van, valamilyen célom, és ez a tény nagyon feszültté tett. A felelősség hatalmas súlya nyomta a vállamat. Úgy éreztem, sürgősen tennem kellene valamit, mert fogytán az idő.

Ismered azt az érzést, amikor van egy határidős feladatod, amit hétvégén meg kell csinálnod, és nem tudsz pihenni, amíg nincs kész?

Nos, én folyamatosan ezt éreztem. Mintha valamit elfelejtettem volna, valami suttogott a fülembe, de nem értettem tisztán, mit mond. Ez az érzés ott fészkelődött bennem, amikor lefeküdtem, ott volt az éjszaka közepén, és akkor is, amikor reggel felébredtem.

Az életem nagy részét azzal töltöttem, hogy önmagamon kívül kerestem a válaszokat. Mindent megpróbáltam, amit csak tudtam, annak érdekében, hogy enyhítsem az állandó kínt, vágyat, sóvárgást és küldetéstudatot, amelyek a lelkem mélyéről figyelmeztettek: valami még hiányzik. Van itt még valami több is.

Kapcsolatokba, munkába, utazásba, evésbe, alkoholba és bulizásba menekültem, de egyik sem hozott enyhülést. A világ minden szegletébe elutaztam, keresve valamit, amit meg sem tudtam igazán határozni…

Törtettem, küzdöttem és irányítani próbáltam, ahelyett hogy figyeltem, bíztam és engedtem volna. Az egész életemnek össze kellett omlania ahhoz, hogy felismerjem, minden, amit kerestem, mindvégig ott volt bennem.

A lelkem mindig beszélt hozzám. Csak nem figyeltem.

AMIT MÉLYPONTNAK HITTEM

Mire eljött 2011, úgy éreztem, hogy az életem egy vékony cérnaszálon függ, és bármelyik pillanatban romba dőlhet minden körülöttem.

Eredetileg Ausztráliából származom, és harmincéves koromra elértem a legnagyobb célomat a karrier terén: egy londoni reklámügynökség kreatív igazgatója lettem. Amikor azonban megkaptam az állást, nem éreztem semmit. Talán nem ezért dolgoztam annyit? Miért hoztam oly sok áldozatot? Egyik napról a másikra megértettem, hogy a karrierem már nincs összhangban a lelkemmel.

Tíz éve tartó kapcsolatom az utolsókat rúgta, de ezt nem voltam hajlandó beismerni. Matt-tel az egyetemen találkoztunk. Kreatív volt, érzékeny és szórakoztató, laza közönyösségét nevetségesen vonzónak éreztem, és azonnal beleszerettem.

Az első néhány év csodálatos volt, de ahogy telt az idő, egyre jobban megrekedtünk. Matt hosszú évekig krónikus depresszióban szenvedett, de mivel Londonban éltünk, távol a támogató családi környezettől, igyekeztünk figyelmen kívül hagyni a valódi helyzetet.

Nem akartam beismerni, hogy tönkrement a kapcsolat, millió módon próbáltam megoldást találni, ahelyett hogy megadtam volna magam, és elfogadtam volna, ami történik. Az a képességem, hogy a legtöbbet látom az emberekben, most nem vált hasznunkra.

Minél rosszabbra fordultak a dolgok, annál inkább próbáltam összetartani az egészet. Minél jobban próbálkoztam, annál kevésbé hallottam a lelkem hangját. Minél inkább figyelmen kívül hagytam a lelkem hangját, annál kevésbé voltam összhangban az univerzummal, és annál magányosabbnak éreztem magam.

A szívemben már évek óta nem lakozott öröm, de túl nehéz volt elviselni a gondolatot, hogy Matt nélkül kell maradnom. Szívünk minden erejével szerettük egymást, de igazság szerint inkább barátok voltunk már, nem társak. Minden nappal egyre erősebben éreztem, hogy csapdába estem egy olyan életben, amiért annyit dolgoztam. Felfoghatatlan volt, hogy búcsút kell intenem valakinek, aki egész felnőtt életemben mellettem volt. Rettegtem az egyedülléttől, és attól, hogy nem lesz, aki kitölti majd az űrt.

A külső világom nem volt egyensúlyban a belsővel. Nem rezegtem együtt az univerzummal. Tudtam, hogy a lelkem karrierváltásra szólít, azt akarja, hogy kövessem a spirituális fejlődés, az intuíció és a lélek útja iránti szenvedélyemet. Mégis rettegtem kilépni a spirituális csapdából, és hátat fordítani egy olyan karriernek és kapcsolatrendszernek, amiért annyit dolgoztam.

Minden éjjel 3 óra 13 perckor felébredtem, izzadságban úszva, levegő után kapkodva. Az ágyban egyedül fekve hallottam, ahogy Matt a másik szobában a számítógépén dolgozott. A magányom tapintható volt. Néha térdre rogytam, és sírva könyörögtem Istenhez, hogy segítsen kikeverednem a helyzetből, mert magamtól nem volt bátorságom elindulni.

ÖSSZETÖRVE

Arra a hírre ébredtem 2011. április 15-én, hogy az egyik legjobb barátomat, Blairt akut mieloid leukémiával diagnosztizálták. A szívem összetört, kétségbeesetten vágyódtam Ausztráliába. Blair olyan fontos helyet foglalt el a lelkemben, mint senki más a világon. A társaságában a legigazabb, legmagasabb rendű és legvalódibb önmagam lehettem. Ismerte minden titkos álmomat, és az övéi is hasonlók voltak.

A lelkünk abban a pillanatban összekapcsolódott, amikor először találkoztunk. Azonnal szeretetet éreztem iránta. Karizmatikus ember volt, és bátran felvállalta önmagát. Nem félt megmutatni legmagasabb rendű lényét, és másokat is arra biztatott, hogy kövessék a példáját. Az élet szerelmese volt, egy kivételes ember, a szórakozás királya.

Blair volt az egyetlen kortársam, akivel őszintén beszélhettem spirituális életemről. Találkozásunk estéjén rájöttünk, hogy épp ugyanazt a könyvet olvassuk, Doreen Virtue a Fényküldöttek útja című művét. Könyveket akartunk írni, és együtt megváltoztatni a világot. Először azonban a saját választott pályánkon akartunk sikeressé válni (ő színészként, én kreatív igazgatóként), és aztán arra használni az energiánkat, hogy megváltoztassuk a világot.

Blair állapota a nap folyamán egyre romlott. Imádkoztam egy jelért, amely megmutatja, visszarepüljek-e Ausztráliába, vagy se. Két perccel később, amikor valamit ki akartam venni a szekrényből, az egész a földre zuhant, és minden egyes ruhadarabom kiborult belőle. Ezt jelnek vettem, és felültem a következő gépre.

Mire elindultam, Blair annyira rosszul lett, hogy mesterséges kómába helyezték. A hosszú hazaút során, valahol Európa és a Közel-Kelet felett, fizikailag éreztem Blair jelenlétét. Úgy tűnt, mintha az egész teste az enyémre nehezedne. Éreztem a borotválkozás utáni szer illatát, és puha ajkai megcsókolták a homlokomat. Kezét a mellkasomra szorította, enyhítve szívem mély fájdalmát. Abban a pillanatban tudtam, hogy elment.

Évekkel korábban megegyeztünk, hogy aki hamarabb meghal, annak azonnal meg kell látogatnia a másikat, hogy tudjuk, jól van, és megtalálta helyét a túlvilágon.

Viszonylag fiatal ember létemre sok veszteséget elszenvedtem már az életem során. De ez most más volt. Blair más volt. Nem ez volt a terv.

Mély, sötét szomorúságba zuhantam, amelyből senki sem tudott kihúzni.

Néhány hónappal később váratlanul egy másik barátunkat is elveszítettük ugyanabból a szoros baráti körből.

Az univerzum nem engedett a szorításából.

Elárulva éreztem magam, nem maradt bennem küzdeni akarás. Kárpótlást követeltem Istentől.

Annak ellenére, hogy Matt és én támogattuk egymást a barátaink elvesztése miatt érzett gyászban, a harmincadik születésnapom után, egy októberi vasárnapon úgy döntöttünk, hogy véget vetünk a kapcsolatunknak.

És még mielőtt észbe kaphattam volna, végignéztem, ahogy egy fekete taxival eltűnt a távolban az az ember, akivel a felnőtt életemet töltöttem. Végiggurult az utcán, a föld másik végéig ment, ki az életemből.

Közeledett a tél. Egyedül voltam, elérhetetlenül messze az otthonomtól.